Oscar woon oupa (101) se gedenkdiens byOscar Pistorius. Foto: Werner Beukes/SAPA Die departement van korrektiewe dienste sê die gewese Paralimpiese atleet Oscar Pistorius is deernisverlof gegee om sy oupa se begrafnis Dinsdag by te woon. “Die versoek is in ooreenstemming met die departementele beleid oor geriewe en gevangenes verwerk, waar deernisverlof toegestaan kan word om begrafnisse of ernstige siektegevalle by te woon waar verwag word die persoon kan sterf,” het Singabakho Nxumalo, woordvoerder van korrektiewe dienste, gesê. “Hierdie deernisverlof word net toegestaan wanneer dit betrekking het op ŉ naby familielid: ŉ pa, ma, kinders, huweliksmaat, broer, suster, oupa of ouma. Nxumalo het gesê Pistorius is na die gedenkdiens vergesel en het intussen na die gevangenis teruggekeer. Die wêreldbekende atleet, wat skuldig bevind is aan die moord op sy meisie, Reeva Steenkamp, op Valentynsdag 2013, dien sy gevangenisstraf in Atteridgeville in die weste van Pretoria uit. Die nuus dat sy 101-jarige oupa, Hendrik Pistorius, op 19 Oktober oorlede is, het Pistorius luidens berigte sleg getref. Hy is 13 jaar tronkstraf opgelê en sal na verwagting in 2023 vir parool in aanmerking kom.